Франсоа дьо Малерб
Сонет

Превод от френски: Кирил Кадийски, 2004

chitanka.info

Величествени сгради от мрамор и кристал,

в които прелестта извечна е вселена

и властва царят на безкрайната вселена,

в изкуството самата природа пресъздал;

градини, паркове със сенчесто-зелена

прохлада, свят с морави, разцъфнал, зацвъртял,

и който даже зиме, макар под преспи цял,

сияе с красота, от светъл дух родена;

места, които мойто сърце държите в плен,

горички, извори, потоци с глъч сребриста,

лицето ми посърва и страдам в тоя час —

но не че няма прелест във всичко покрай мен,

а затова, че тук не виждам днес Калиста:

не я ли зърна нея — за всичко сляп съм аз.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.